1. ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท แกรนด์ แอสเสท โฮเทลส์ แอนด์ พรอพเพอร์ตี้
จำกัด (มหาชน) สามารถสรุปได้ดังนี้

ปัจจัยความเสี่ยงของธุรกิจโรงแรม

1.  ปัญหาเศรษฐกิจ ความไม่แน่นอนทางการเมืองภายในประเทศ ค่าเงินยูโร
    ราคาพลังงานที่จะเพิ่มขึ้นจากความวุ่นวายทางการเมืองของกลุ่มประเทศผู้ผลิตน้ำมันในตะวันออกกลาง
    ซึ่งหมายถึงการเพิ่มขึ้นของอัตราเงินเฟ้อและค่าครองชีพ รวมทั้งค่าธรรมเนียมการบินระยะไกล

2.  จำนวนห้องพักที่อาจมีมากกว่าผู้ใช้บริการ
    จึงอาจทำให้มีการแข่งขันกันทางด้านราคาสูงหรือมีการเอาเปรียบในกระบวนการทำธุรกิจซึ่งกันและกัน

3.  สิทธิการเช่าบนที่ดินที่ตั้งโรงแรม โรงแรมเดอะ เวสทิน แกรนด์ สุขุมวิท ตั้งอยู่บนที่ดินเช่า
    อายุสัญญาเช่าปัจจุบันมีอายุคงเหลือประมาณ 12 ปี บริษัทฯ
    อยู่ระหว่างการถูกฟ้องร้องโดยเจ้าของที่ดิน เรื่องผิดสัญญาเช่าที่ดิน ซึ่งเป็น
    ที่ตั้งของโรงแรมเดอะ เวสทิน แกรนด์ สุขุมวิท โดยศาลได้พิพากษาว่า บริษัทฯ
    ปฏิบัติผิดข้อสัญญาของสัญญาเช่าที่ดินดังกล่าว
    อันเป็นเหตุให้โจทก์มีสิทธิ์บอกเลิกสัญญาเช่าที่ดินโดยชอบด้วยกฏหมายและให้อาคารของโรงแรมดังกล่าว
    ตกเป็นกรรมสิทธิ์ของโจทก์ตามสัญญาเช่าที่ดิน และให้บริษัทฯ
    ดำเนินการจดทะเบียนยกเลิกการเช่าที่ดินตามสัญญาเช่าที่ดินดังกล่าว
    รวมทั้งดำเนินการไถ่ถอนจำนองอาคารโรงแรมดังกล่าว ที่บริษัทฯ
    ได้จดทะเบียนจำนองไว้กับสถาบันการเงิน ขณะนี้ บริษัทฯ
    อยู่ในระหว่างการดำเนินการเตรียมคำอุทธรณ์เพื่อยื่นอุทธรณ์คำพิพากษาของศาลชั้นต้นดังกล่าว
    รวมทั้งคำร้องขอทุเลาการบังคับคดี
    เพื่อให้ระงับการบังคับคดีตามคำพิพากษาดังกล่าวข้างต้นไว้ก่อน
    จนกว่าจะมีคำพิพากษาของศาลอุทธรณ์และศาลฎีกาเป็นที่สุด

4.  แหล่งเงินทุน บริษัทฯ อาจมีความเสี่ยงในการจัดหาแหล่งเงินทุนให้เพียงพอ
    เพื่อใช้ในการก่อสร้างโครงการต่างๆ ทีมีอยู่ ให้มีผลตอบแทนคุ้มค่าทางเศรษฐกิจอย่างสูงสุด

อย่างไรก็ดี ธุรกิจโรงแรมโดยรวมของบริษัทฯ ในปี 2554 นี้ มีแนวโน้มว่าจะดีขึ้นกว่าปี 2553
เนื่องจากในเวลานี้ประเทศไทยเข้าสู่ภาวะปกติ
เนื่องจากมีการประกาศยกเลิกพระราชกำหนดการบริหารราชการในสถานการณ์ฉุกเฉิน
(พรก.ฉุกเฉิน)
ส่งผลให้จำนวนนักท่องเที่ยวเริ่มทะยอยเดินทางเข้ามาท่องเที่ยวในประเทศไทยมากขึ้นตั้งแต่เดือนตุลาคม
2553 ที่ผ่านมา กลุ่มธุรกิจโรงแรมจะมุ่งหันไปเจาะตลาดกลุ่มนักท่องเที่ยวเอเชีย ตะวันออกกลาง
มากยิ่งขึ้น
รวมถึงการเจาะตลาดใหม่ที่จะเดินทางเข้ามาท่องเที่ยวในประเทศไทยอย่างตลาดแอฟริกาใต้ด้วย

ปัจจัยเสี่ยงของธุรกิจอสังหาริมทรัพย์

1.  แนวโน้มการปรับตัวขึ้นของอัตราดอกเบี้ย ซึ่งหมายถึงแรงกดดันต่ออำนาจการซื้อที่อยู่อาศัย
    โดยสถานการณ์ราคาสินค้าที่ปรับตัวสูงขึ้นอย่างต่อเนื่อง
    ส่งผลให้ความกังวลต่อทิศทางเงินเฟ้อในระยะต่อไปเป็นประเด็นที่ธนาคารแห่งประเทศไทย
    ให้น้ำหนักความสำคัญมากขึ้นในการกำหนดนโยบายทางการเงิน
    ทำให้นโยบายอัตราดอกเบี้ยของทางการจะยังคงอยู่ในทิศทางขาขึ้น
    ในที่สุดแล้วย่อมส่งผ่านมายังการปรับขึ้นอัตราดอกเบี้ยเงินกู้ที่อยู่อาศัยอย่างหลีกเลี่ยงไม่ได้
    ซึ่งการปรับเพิ่มขึ้นของอัตราดอกเบี้ยเงินกู้
    จะส่งผลต่อผู้บริโภคที่พึ่งพาสินเชื่อสถาบันการเงินในการซื้อที่อยู่อาศัย
    ทั้งในด้านกำลังซื้อและความสามารถในการขอสินเชื่อที่อยู่อาศัยที่ลดลง

2.  ทิศทางการปรับขึ้นของต้นทุนทางธุรกิจที่มีผลต่อราคาที่อยู่อาศัย
    โดยต้นทุนการดำเนินธุรกิจที่สำคัญที่มีทิศทางการปรับตัวสูงขึ้นอย่างต่อเนื่อง ได้แก่ ราคาที่ดิน
    ราคาวัสดุก่อสร้าง

3.  ภาวะความสมดุลระหว่างอุปสงค์และอุปทานในตลาดอสังหาริมทรัพย์
    ปัจจุบันอุปทานคงค้างที่อยู่อาศัยเหลือขายในตลาดยังคงอยู่ระดับสูง
    ขณะที่ผู้ประกอบการยังคงมีแผนเปิดโครงการใหม่อย่างต่อเนื่อง

4.  การขาดแคลนแรงงานอาจส่งผลต่อระยะเวลาการปิดโครงการและคุณภาพของโครงการ ในปี
    2554 ปัญหาการขาดแคลนแรงงานในภาคการก่อสร้างคาดว่าจะเริ่มมีความรุนแรงมากขึ้น
    เมื่อผู้ประกอบการต่างมีการเร่งเปิดโครงการกันเป็นจำนวนมากในปีที่ผ่านมา ทำให้ในปี 2554
    นี้จะเริ่มมีการก่อสร้างขึ้นพร้อมกันหลายๆโครงการ
    อีกทั้งยังมีการก่อสร้างโครงการขนาดใหญ่ของภาครัฐเกิดขึ้นหลายโครงการ
    โดยเฉพาะโครงการรถไฟฟ้า การก่อสร้างถนนสายต่างๆ
    ทำให้ความต้องการแรงงานในปีนี้จึงมีสูงมากกว่าปกติ
    ดังนั้นผู้ประกอบการที่มีแผนจะเปิดโครงการใหม่ในระยะข้างหน้าอาจต้องให้ความสำคัญมากขึ้นในเรื่องของปัญหาการขาดแคลนแรงงานด้วยเช่นกัน

5.  แหล่งเงินทุน บริษัทฯ อาจมีความเสี่ยงในการจัดหาแหล่งเงินทุนให้เพียงพอ
    เพื่อใช้ในการก่อสร้างโครงการต่างๆ ทีมีอยู่ ให้มีผลตอบแทนคุ้มค่าทางเศรษฐกิจอย่างสูงสุด

แม้ว่าตลาดอสังหาริมทรัพย์จะมีปัจจัยเสี่ยงหลายประการรออยู่ข้างหน้า
แต่ผู้ประกอบการหลายรายยังคงมองเห็นโอกาสทางธุรกิจ
ดังนั้นการเปิดโครงการใหม่จึงจะยังคงมีให้เห็นอย่างต่อเนื่องทั้งจากผู้ประกอบการที่มีประสบการณ์ในการทำธุรกิจมานาน
และผู้ประกอบการรายใหม่ที่ต้องการเข้ามาทำธุรกิจอสังหาริมทรัพย์